Κοινή θέση του Συμβουλίου

της 11ης Μαρτίου 2002

για την Αστυνομική Αποστολή της Ευρωπαϊκής Ένωσης

(2002/210/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 14,

Εκτιμώντας τα ακόλουθα:

(1) Το Συμβούλιο, στις 18 Φεβρουαρίου 2002, ανήγγειλε την ετοιμότητα της Ευρωπαϊκής Ένωσης να εξασφαλίσει, από την 1η Ιανουαρίου 2003, τη διαδοχή της Διεθνούς Αστυνομικής Δύναμης (IPTF) των Ηνωμένων Εθνών στη Βοσνία-Ερζεγοβίνη.

(2) Σύμφωνα με τους γενικούς στόχους του παραρτήματος 11 της συμφωνίας του Ντέιτον/Παρισίων, η Αστυνομική Αποστολή της Ευρωπαϊκής Ένωσης (Αστυνομική Αποστολή της ΕΕ) θα πρέπει να θεσπίσει βιώσιμες ρυθμίσεις αστυνόμευσης υπό την κυριότητα της Βοσνίας-Ερζεγοβίνης σύμφωνα με τη βέλτιστη ευρωπαϊκή και διεθνή πρακτική, αναβαθμίζοντας κατά τον τρόπο αυτό τα ισχύοντα αστυνομικά πρότυπα στη Βοσνία-Ερζεγοβίνη. Η Αστυνομική Αποστολή της ΕΕ, στην οποία ανατίθεται η απαιτούμενη εξουσία παρακολούθησης, καθοδήγησης και ελέγχου, θα πρέπει να ολοκληρώσει τους στόχους της έως το τέλος του 2005.

(3) Το Συμβούλιο, στα συμπεράσματά του της 18ης Φεβρουαρίου 2002, αποφάσισε επίσης ότι προκειμένου να εξασφαλιστεί η επιτυχής διαδοχή της (IPTF) των Ηνωμένων Εθνών, η Ένωση θα πρέπει να στοχεύει σε ευρεία προσέγγιση με δραστηριότητες που αφορούν όλο το φάσμα πτυχών του κράτους δικαίου και συμπεριλαμβάνουν προγράμματα ανάπτυξης θεσμών και αστυνομικές δραστηριότητες οι οποίες θα πρέπει να υποστηρίζονται και να ενισχύονται αμοιβαίως. Η Αστυνομική Αποστολή της ΕΕ υποστηριζόμενη από προγράμματα ανάπτυξης θεσμών της Κοινότητας, δυνάμει του κανονισμού CARDS, θα πρέπει να συμβάλει στην επίτευξη καθολικής ειρήνης στη Βοσνία-Ερζεγοβίνη καθώς και στην υλοποίηση της συνολικής πολιτικής της Ένωσης στην περιοχή, ιδίως δε της διαδικασίας σταθεροποίησης και σύνδεσης.

(4) Η Ένωση θα πρέπει να συνεχίσει το συντονισμό με τα ΗΕ καθώς και τις διαβουλεύσεις με αρμόδιους οργανισμούς, ιδίως το ΝΑΤΟ και τον ΟAΣE.

(5) Εν συνεχεία της αποδοχής από τη Διοικούσα Επιτροπή του Συμβουλίου για την Εφαρμογή της Ειρήνης, της προσφοράς της ΕΕ σχετικά με την Αστυνομική Αποστολή της ΕΕ, στις 28 Φεβρουαρίου 2002, το Συμβούλιο Ασφαλείας των Ηνωμένων Εθνών εξέδωσε την απόφαση 1396 (2002), στις 5 Μαρτίου 2002, με την οποία χαιρετίζει την ετοιμότητα της Ένωσης να εξασφαλίσει τη διαδοχή της ΔΑΔ.

(6) Στις 4 Μαρτίου 2002, οι αρχές της Βοσνίας-Ερζεγοβίνης κάλεσαν την Ένωση να αναλάβει την ευθύνη για τη διαδοχή της αστυνομικής αποστολής των Ηνωμένων Εθνών. Προς τούτο, θα πρέπει να συναφθεί συμφωνία μεταξύ των αρχών της Βοσνίας-Ερζεγοβίνης και της Ένωσης.

(7) Για την προετοιμασία της Αστυνομικής Αποστολής της ΕΕ, θα πρέπει να συσταθεί ομάδα σχεδιασμού.

(8) Στις 18 Φεβρουαρίου 2002, το Συμβούλιο εξέφρασε τη βούλησή του να ορίσει τον επόμενο ύπατο εκπρόσωπο στη Βοσνία-Ερζεγοβίνη ως ειδικό αντιπρόσωπο της ΕΕ στη Βοσνία-Ερζεγοβίνη.

(9) Η Επιτροπή Πολιτικής και Ασφάλειας (ΕΠΑ) θα πρέπει να ασκεί πολιτικό έλεγχο και να παρέχει στρατηγικό προσανατολισμό στην Αστυνομική Αποστολή της ΕΕ, ενώ θα πρέπει να ενημερώνεται τακτικά επί όλων των πτυχών της αποστολής, μεταξύ άλλων και κατά περίπτωση μέσω συνοπτικών ενημερώσεων από τον ειδικό αντιπρόσωπο της ΕΕ και τον αρχηγό της αποστολής/αστυνομικό διοικητή.

(10) Αναγνωρίζοντας την πολύτιμη συμβολή άλλων κρατών στην IPTF, καλούνται τα κράτη μη μέλη της ΕΕ να συμβάλουν στην Αστυνομική Αποστολή της ΕΕ στη Βοσνία-Ερζεγοβίνη. Εν πρώτοις, καλούνται να συμβάλουν στην Αστυνομική Αποστολή της ΕΕ τα ευρωπαϊκά μέλη του ΝΑΤΟ που δεν είναι μέλη της ΕΕ και άλλα υποψήφια προς προσχώρηση στην Ένωση κράτη καθώς και άλλα μέλη του ΟΑΣΕ που δεν είναι μέλη της ΕΕ και τα οποία παρέχουν επί του παρόντος προσωπικό στην IPTF.

(11) Το Συμβούλιο, στις 18 Φεβρουαρίου 2002, κατέληξε σε συμφωνία για τη χρηματοδότηση της αστυνομικής αποστολής της ΕΕ, όπως καθορίζεται στο παράρτημα IV των σχετικών συμπερασμάτων.

(12) Το άρθρο 14 παράγραφος 1 της συνθήκης για την Ευρωπαϊκή Ένωση ζητεί την αναγραφή ποσού δημοσιονομικής αναφοράς για ολόκληρη την περίοδο εφαρμογής της κοινής δράσης. Η αναγραφή ποσών που θα χρηματοδοτηθούν από τον προϋπολογισμό της Κοινότητας αντανακλά τη βούληση του νομοθέτη και εξαρτάται από τη διαθεσιμότητα των πιστώσεων ανάληψης υποχρεώσεων κατά το αντίστοιχο δημοσιονομικό έτος,

ΥΙΟΘΕΤΕΙ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

Αποστολή

1. Η Ευρωπαϊκή Ένωση ιδρύει Αστυνομική Αποστολή της ΕΕ προκειμένου να εξασφαλίσει τη διαδοχή της Διεθνούς Αστυνομικής Δύναμης των Ηνωμένων Εθνών (IPTF) στη Βοσνία-Ερζεγοβίνη από την 1η Ιανουαρίου 2003. Πριν από την ημερομηνία αυτή και για την προετοιμασία της Αστυνομικής Αποστολής της ΕΕ, θα συσταθεί ομάδα σχεδιασμού το αργότερο έως την 1η Απριλίου 2002, η οποία θα είναι επιχειρησιακή μέχρι τις 31 Δεκεμβρίου 2002.

2. Η Αστυνομική Αποστολή της ΕΕ (EUPM) αναλαμβάνει δράση σύμφωνα με τους στόχους και άλλες διατάξεις που περιέχονται στην περιγραφή της αποστολής που παρατίθεται στο παράρτημα της παρούσας κοινής δράσης.

Άρθρο 2

Σχεδιασμός

1. Η ομάδα σχεδιασμού αποτελείται από τον αρχηγό της αστυνομικής αποστολής/αρχηγό της ομάδας σχεδιασμού και το απαιτούμενο προσωπικό για τις λειτουργίες που προκύπτουν από τις ανάγκες της αποστολής.

2. Η Γενική Γραμματεία του Συμβουλίου καταρτίζει την αρχική ιδέα διενέργειας των επιχειρήσεων (CONOPS) με τη συνδρομή του αρχηγού της αστυνομικής αποστολής/αρχηγού της ομάδας σχεδιασμού. Ακολούθως, η ομάδα σχεδιασμού καταρτίζει το σχέδιο επιχειρήσεων (OPLAN) και αναπτύσσει όλα τα τεχνικά μέσα που είναι απαραίτητα για την εκτέλεση της Αστυνομικής Αποστολής της ΕΕ. Το Συμβούλιο εγκρίνει την CONOPS και το OPLAN.

3. Η ομάδα σχεδιασμού συνεργάζεται στενά με την IPTF.

4. Από την 1η Ιανουαρίου 2003, ο αρχηγός της αστυνομικής αποστολής/αρχηγός της ομάδας σχεδιασμού θα αναλάβει καθήκοντα αρχηγού της αποστολής/αστυνομικού διοικητή όπως ορίζεται στο άρθρο 4.

Άρθρο 3

Δομές

Η διάρθρωση της Αστυνομικής Αποστολής της ΕΕ περιλαμβάνει κατ' αρχήν:

α) κεντρικό αρχηγείο στο Σεράγεβο, αποτελούμενο από τον αρχηγό της αποστολής/αστυνομικό διοικητή και το προσωπικό όπως ορίζεται στο OPLAN. Τμήμα του προσωπικού αυτού αποτελείται από μεταβλητό αριθμό αξιωματικών συνδέσμων που θα συνεργάζονται με άλλες διεθνείς οργανώσεις επιτόπου. Η ανάπτυξη των αξιωματικών αυτών αποφασίζεται από τον αρχηγό της Αστυνομικής Αποστολής της ΕΕ, αναλόγως των απαιτήσεων·

β) ένα αρχικό σύνολο 24 μονάδων παρακολούθησης που συστεγάζεται στο πλαίσιο των διαφόρων αστυνομικών δομών της Βοσνίας-Ερζεγοβίνης, σε μεσαίες και ανώτερες βαθμίδες, καθώς και εντός κοινοτήτων, των κέντρων δημόσιας ασφάλειας, περιφερειών, της κρατικής υπηρεσίας προστασίας των πληροφοριών, της κρατικής υπηρεσίας συνόρων και στην περιοχή του Brcko.

Άρθρο 4

Αρχηγός της αποστολής/αστυνομικός διοικητής

1. Το Συμβούλιο, με πρόταση του γενικού γραμματέα/ύπατου εκπρόσωπου για την κοινή εξωτερική πολιτική και πολιτική ασφάλειας (ΓΓ/ΥΕ), διορίζει τον αρχηγό της αποστολής/αστυνομικό διοικητή, ο οποίος ασκεί την επιχειρησιακή διοίκηση της αστυνομικής αποστολής της ΕΕ και αναλαμβάνει την καθημερινή διαχείριση των επιχειρήσεών της.

2. Ο αρχηγός της αποστολής/αστυνομικός διοικητής προσλαμβάνεται με σύμβαση εργασίας.

3. Όλοι οι αστυνομικοί τελούν πλήρως υπό τις εντολές της αρμόδιας εθνικής αρχής. Οι εθνικές αρχές αναθέτουν την επιχειρησιακή διοίκηση (OPCOM) στον αρχηγό της Αστυνομικής Αποστολής της ΕΕ.

4. Ο αρχηγός της αποστολής/αστυνομικός διοικητής της Αστυνομικής Αποστολής της ΕΕ φέρει την ευθύνη για τον πειθαρχικό έλεγχο του προσωπικού. Όσον αφορά το αποσπασμένο προσωπικό, τυχόν πειθαρχικά μέτρα επιβάλλονται από την αρμόδια εθνική αρχή ή την αρμόδια αρχή της Ένωσης.

Άρθρο 5

Προσωπικό

1. Ο αριθμός και οι αρμοδιότητες του προσωπικού της Αστυνομικής Αποστολής της ΕΕ είναι συνεπείς προς τους στόχους και τη δομή που καθορίζονται στο άρθρο 3 και στην περιγραφή της αποστολής που παρατίθεται στο παράρτημα.

2. Οι αστυνομικοί αποσπώνται από τα κράτη μέλη. H ελάχιστη περίοδος απόσπασης θα πρέπει να είναι ένα έτος. Κάθε κράτος μέλος επιβαρύνεται με τις δαπάνες των αστυνομικών που έχει αποσπάσει, συμπεριλαμβανομένων των μισθών, των επιδομάτων και των εξόδων ταξιδίου προς και από τη Βοσνία-Ερζεγοβίνη.

3. Το διεθνές πολιτικό και το τοπικό προσωπικό προσλαμβάνεται από την Αστυνομική Αποστολή της ΕΕ με σύμβαση εργασίας, αναλόγως των αναγκών.

4. Τα κράτη μέλη ή τα κοινοτικά όργανα δύνανται επίσης να αποσπάσουν διεθνές πολιτικό προσωπικό αναλόγως των αναγκών για ελάχιστη περίοδο ενός έτους. Κάθε κράτος μέλος ή κοινοτικό όργανο επιβαρύνεται με τις δαπάνες του προσωπικού που έχει αποσπάσει, συμπεριλαμβανομένων των μισθών, των επιδομάτων και των εξόδων ταξιδίου προς και από τη Βοσνία-Ερζεγοβίνη.

Άρθρο 6

Θέση του ειδικού αντιπροσώπου στην ενοποιημένη δομή διοίκησης

Η θέση του ειδικού αντιπροσώπου της Ευρωπαϊκής Ένωσης στην ενοποιημένη δομή διοίκησης, ο οποίος διορίζεται με χωριστή κοινή δράση του Συμβουλίου, προσδιορίζεται στο άρθρο 7.

Άρθρο 7

Δομή Διοίκησης

Η αστυνομική αποστολή της ΕΕ, ως μέρος της ευρύτερης υποστήριξης από την Ένωση του κράτους δικαίου στη Βοσνία-Ερζεγοβίνη, περιλαμβάνει μια ενοποιημένη δομή διοίκησης, ως επιχείρησης διαχείρισης κρίσεων.

Με την επιφύλαξη των σχετικών διατάξεων της Συμφωνίας του Ντέιτον/Παρισίων και των παραρτημάτων της:

- Ο ειδικός αντιπρόσωπος της ΕΕ υποβάλλει έκθεση στο Συμβούλιο μέσω του ΓΓ/ΥΕ,

- η Επιτροπή Πολιτικής και Ασφάλειας εξασφαλίζει τον πολιτικό έλεγχο και το στρατηγικό προσανατολισμό,

- ο αρχηγός της αποστολής/αστυνομικός διοικητής διευθύνει την αστυνομική αποστολή της ΕΕ και αναλαμβάνει την καθημερινή διαχείρισή της,

- ο αρχηγός της αποστολής/αστυνομικός διοικητής υποβάλλει έκθεση στον ΓΓ/ΥΕ μέσω του ειδικού αντιπροσώπου της ΕΕ,

- ο ΓΓ/ΥΕ παρέχει καθοδήγηση στον αρχηγό της αποστολής/αστυνομικό διοικητή μέσω του ειδικού αντιπροσώπου της ΕΕ.

Άρθρο 8

Συμμετοχή τρίτων κρατών

1. Με την επιφύλαξη της αυτονομίας της Ένωσης στη λήψη των αποφάσεων και του ενιαίου θεσμικού πλαισίου της Ένωσης, τα ευρωπαϊκά μέλη του ΝΑΤΟ που δεν είναι μέλη της ΕΕ και άλλα κράτη που είναι υποψήφια για προσχώρηση στην Ευρωπαϊκή Ένωση, καθώς και άλλα κράτη μέλη του ΟΑΣΕ που δεν είναι μέλη της ΕΕ και τα οποία παρέχουν επί του παρόντος προσωπικό στην IPTF, καλούνται να συνεισφέρουν στην Αστυνομική Αποστολή της ΕΕ, δεδομένου ότι αναλαμβάνουν τα έξοδα αποστολής των αστυνομικών ή/και του διεθνούς πολιτικού προσωπικού που έχουν αποσπάσει, συμπεριλαμβανομένων των μισθών, των επιδομάτων και των εξόδων ταξιδίου προς και από τη Βοσνία-Ερζεγοβίνη, και συμβάλλουν στις τρέχουσες δαπάνες της Αστυνομικής Αποστολής της ΕΕ, αναλόγως των αναγκών.

2. Όσον αφορά την καθημερινή διαχείριση της επιχείρησης, τα τρίτα κράτη που παρέχουν σημαντική συμβολή στην αστυνομική αποστολή της ΕΕ έχουν τα ίδια δικαιώματα και υποχρεώσεις με τα κράτη μέλη της ΕΕ που συμμετέχουν στην επιχείρηση.

3. Οι λεπτομέρειες των ρυθμίσεων σχετικά με τη συμμετοχή τρίτων κρατών καθορίζονται βάσει συμφωνιών σύμφωνα με το άρθρο 24 της συνθήκης για την Ευρωπαϊκή Ένωση.

Άρθρο 9

Χρηματοδοτικές ρυθμίσεις

1. Οι δαπάνες για την εφαρμογή της παρούσας κοινής δράσης ορίζεται σε:

α) 14 εκατομμύρια ευρώ για δαπάνες εκκίνησης (συμπεριλαμβανομένου του εξοπλισμού και της ομάδας σχεδιασμού) για το 2002 που θα χρηματοδοτηθούν από τον προϋπολογισμό της Κοινότητας,

β) έως 38 εκατομμύρια ευρώ, για ετήσιες δαπάνες λειτουργίας κατά την περίοδο 2003 έως 2005, οι οποίες κατανέμονται ως εξής:

i) έως 17 εκατομμύρια ευρώ ανά ημέρα ανάλογα με το ημερήσιο κόστος που θα ορισθεί και 1 εκατομμύριο ευρώ για έξοδα ταξιδίου, τα οποία σύμφωνα με το άρθρο 5 παράγραφος 2 θα καταλογίζονται βάσει της αρχής "έκαστος καλύπτει τις δικές του δαπάνες",

ii) τα υπόλoιπα 20 εκατομμύρια ευρώ (11 εκατομμύρια ευρώ για επιχειρησιακές δαπάνες λειτουργίας, 4 εκατομμύρια ευρώ για τοπικό προσωπικό, 5 εκατομμύρια ευρώ για διεθνές πολιτικό προσωπικό) θα χρηματοδοτηθούν από τον προϋπολογισμό της Κοινότητας.

Ο τελικός προϋπολογισμός για τα έτη 2003 έως 2005 αποφασίζεται από το Συμβούλιο σε ετήσια βάση.

2. Σε περίπτωση που η χρηματοδότηση των δαπανών που αναφέρονται στην παράγραφο 1 στοιχείο β) σημείο ii) δεν επαρκεί από τον προϋπολογισμό της Κοινότητας, το Συμβούλιο αποφασίζει, σύμφωνα με τις διατάξεις της συνθήκης για την Ευρωπαϊκή Ένωση, με ποιο τρόπο θα καλυφθεί οποιοδήποτε εναπομένον ποσό, το οποίο αφορά κοινές δαπάνες.

3. Όσον αφορά τις δαπάνες που χρηματοδοτούνται από τον κοινοτικό προϋπολογισμό ισχύουν τα εξής:

α) Η διαχείριση των δαπανών γίνεται σύμφωνα με τους κανόνες και τις διαδικασίες της Κοινότητας που εφαρμόζονται για τον προϋπολογισμό. Οι συμβάσεις προμηθειών θα πραγματοποιούνται σύμφωνα με τις δέουσες διαδικασίες που απαιτούνται για την εκτέλεση της αστυνομικής αποστολής της ΕΕ, ιδίως έναντι των περιορισμών χρόνου και προκειμένου να επιτρέπεται σε υπηκόους τρίτων χωρών να συμμετέχουν σε προσκλήσεις υποβολής προσφορών,

β) Ο αρχηγός της ομάδας σχεδιασμού/αστυνομικός διοικητής προβαίνει σε πλήρη ενημέρωση της Επιτροπής, η οποία έχει και την εποπτεία, για τις δραστηριότητες που αναλαμβάνονται στο πλαίσιο της σύμβασής του.

4. Οι χρηματοδοτικές ρυθμίσεις λαμβάνουν υπόψη την τήρηση των επιχειρησιακών απαιτήσεων της αστυνομικής αποστολής της ΕΕ, περιλαμβανομένης της συμβατότητας του εξοπλισμού και της διαλειτουργικότητας των ομάδων της.

Άρθρο 10

Κοινοτική δράση

1. Το Συμβούλιο σημειώνει ότι η Επιτροπή προτίθεται να κατευθύνει τη δράση της προς την επίτευξη των στόχων της παρούσας κοινής δράσης, με τη λήψη προσηκόντων κοινοτικών μέτρων, όπου ενδείκνυται.

2. Το Συμβούλιο σημειώνει επίσης ότι απαιτούνται ρυθμίσεις σχετικά με το συντονισμό στις Βρυξέλλες και το Σεράγεβο.

Άρθρο 11

Καθεστώς του προσωπικού της αστυνομικής αποστολής της ΕΕ

1. Το καθεστώς του προσωπικού της αστυνομικής αποστολής της ΕΕ στη Βοσνία-Ερζεγοβίνη, συμπεριλαμβανομένων, όπου είναι απαραίτητο, των προνομίων, των ασυλιών και των περαιτέρω εγγυήσεων που απαιτούνται για την ολοκλήρωση και την εύρυθμη λειτουργία της αστυνομικής αποστολής της ΕΕ θα συμφωνηθεί με τη διαδικασία του άρθρου 24 της συνθήκης για την Ευρωπαϊκή Ένωση.

2. Εναπόκειται στο κράτος ή το κοινοτικό όργανο που έχει αποσπάσει μέλος του προσωπικού να αντικρούει τυχόν αξίωση που προβάλλει το συγκεκριμένο μέλος του προσωπικού ή που το αφορά και συνδέεται με την απόσπαση. Το εν λόγω κράτος ή το κοινοτικό όργανο είναι υπεύθυνο για τυχόν ανάληψη ενεργειών κατά του αποσπασθέντος.

Άρθρο 12

Έναρξη ισχύος και διάρκεια

Η παρούσα κοινή δράση αρχίζει να ισχύει την ημερομηνία της υιοθέτησής της.

Εφαρμόζεται μέχρι τις 31 Δεκεμβρίου 2005.

Άρθρο 12

Δημοσίευση

Η παρούσα κοινή δράση δημοσιεύεται στην Επίσημη Εφημερίδα.

Βρυξέλλες, 11 Μαρτίου 2002.

Για το Συμβούλιο

Ο Πρόεδρος

J. Piqué i Camps

ΠΑΡΑΡΤΗΜΑ

ΠΕΡΙΓΡΑΦΗ ΑΠΟΣΤΟΛΗΣ ΤΗΣ ΑΣΤΥΝΟΜΙΚΗΣ ΑΠΟΣΤΟΛΗΣ ΤΗΣ ΕΕ

Κατωτέρω εκτίθεται η περιγραφή αποστολής της Αστυνομικής Αποστολής της ΕΕ που θα διαδεχθεί την IPTF των ΗΕ ως μέρος της συνολικής υποστήριξης από την ΕΕ στον τομέα του κράτους δικαίου στη Βοσνία-Ερζεγοβίνη.

I. Πολιτικό/Στρατηγικό επίπεδο:

1. Στην περιγραφή αποστολής της Αστυνομικής Αποστολής της ΕΕ περιλαμβάνονται τα εξής:

2. Η Αστυνομική Αποστολή της ΕΕ, η οποία υποστηρίζεται από τα προγράμματα της Επιτροπής για την ανάπτυξη των θεσμών, θα πρέπει, ως μέρος μιας ευρύτερης προσέγγισης στηριζόμενης στο κράτος δικαίου να στοχεύει, κατ' εφαρμογή των γενικών στόχων του παραρτήματος 11 της συμφωνίας του Ντέιτον, στη θέσπιση βιώσιμων ρυθμίσεων αστυνόμευσης υπό την ευθύνη της Βοσνίας-Ερζεγοβίνης σύμφωνα με τη βέλτιστη ευρωπαϊκή και διεθνή πρακτική, αναβαθμίζοντας κατά τον τρόπο αυτό τα ισχύοντα αστυνομικά πρότυπα στη Βοσνία-Ερζεγοβίνη. Για το σκοπό αυτό, η εν λόγω Αστυνομική Αποστολή της ΕΕ, τριετούς διάρκειας, θα πρέπει να διαθέτει την απαιτούμενη εξουσία και να επικεντρωθεί στους εξής στόχους:

- διατήρηση, μέσω της συνέχειας, των επιτευγμάτων της ΙΡΤF, των υφιστάμενων επιπέδων θεσμικής και προσωπικής ικανότητας,

- ενίσχυση, με δράσεις παρακολούθησης, καθοδήγησης και ελέγχου, των διευθυντικών και επιχειρησιακών ικανοτήτων της αστυνομίας· για το σκοπό αυτό, έμφαση θα πρέπει να δοθεί στις προσανατολιζόμενες στην ποιότητα διαχειριστικές αρχές της ανάθεσης αρμοδιοτήτων καθώς και στη βελτίωση της επιχειρησιακής ικανότητας σχεδιασμού που βασίζεται στην ανάλυση,

- ενίσχυση του επαγγελματισμού υψηλού επιπέδου εντός των υπουργείων καθώς και σε επίπεδο ανώτερων αστυνομικών μέσω συμβουλευτικών και ελεγκτικών λειτουργιών,

- και παρακολούθηση της άσκησης προσήκοντος πολιτικού ελέγχου επί της αστυνομίας.

3. Η αποστολή δεν θα περιλαμβάνει εκτελεστικές αρμοδιότητες ή την ανάπτυξη στρατού.

II. Στόχοι σε επιχειρησιακό επίπεδο:

4. Η Αστυνομική Αποστολή της ΕΕ, η οποία διαθέτει την απαιτούμενη εξουσία παρακολούθησης, καθοδήγησης και ελέγχου και ενεργεί ως αναπόσπαστο τμήμα μιας ευρύτερης προσέγγισης στηριζόμενης στο κράτος δικαίου, θα πρέπει να επιτύχει τους στόχους που ορίζονται ανωτέρω έως τα τέλη του 2005, εξασφαλίζοντας ότι οι αστυνομικές υπηρεσίες της Βοσνίας Ερζεγοβίνης:

- θα ενεργούν με επαγγελματικό τρόπο και σύμφωνα με την σχετική νομοθεσία και τους σχετικούς κανονισμούς,

- δεν θα ανέχονται πολιτικές παρεμβάσεις και θα διευθύνονται από ουδέτερο πολιτικά, ειδικευμένο και υπεύθυνο προσωπικό,

- θα διαθέτουν την ακεραιότητα, τη γνώση και τα μέσα που απαιτούνται για τη με αντικειμενικό και διαφανή τρόπο εκτέλεση την καθηκόντων τους,

- σε επίπεδο υπουργείων και ανώτερων αξιωματικών της αστυνομίας, θα υιοθετήσουν πνεύμα εργασίας βασιζόμενο σε δίκαιο, διαφανές και υπεύθυνο εσωτερικό διαχειριστικό σύστημα συμπεριλαμβανομένης της διεξαγωγής εσωτερικών ελέγχων και πειθαρχικών διαδικασιών υψηλών απαιτήσεων,

- θα εξασφαλίζουν ότι οι διαχειριστικές πρακτικές διεξάγονται τηρώντας δίκαιες και αμερόληπτες πολιτικές προσωπικού όσον αφορά την πρόσληψη, την εκπαίδευση, την ειδίκευση, τις προαγωγές και την πειθαρχία,

- θα στηρίζονται σε διαφανή δομή που θα λαμβάνει υπόψη της την πολυεθνική σύνθεση της κοινωνίας και θα μπορεί να αντιμετωπίσει ικανοποιητικά τα θέματα ισότητας των φύλων,

- θα διαχειρίζονται αποτελεσματικά το προσωπικό και τους πόρους εντός κατάλληλου θεσμικού πλαισίου που δεν συνεπάγεται υπερβολικό κόστος,

- θα τυποποιήσουν την καταγραφή δεδομένων και τα συστήματα ανάλυσης ώστε να διευκολύνουν την ανταλλαγή πληροφοριών όσον αφορά το επιχειρησιακό σχεδιασμό και τις έρευνες για την προαγωγή ενός συστήματος στατιστικών του εγκλήματος που θα καλύπτει ολόκληρη τη Βοσνία-Ερζεγοβίνη,

- θα αναπτύξουν την αστυνομική συνεργασία μεταξύ όλων των αστυνομικών δυνάμεων της Βοσνίας-Ερζεγοβίνης, συμπεριλαμβανομένου του διακοινοτικού και διαπεριφερειακού επιπέδου (δημιουργία συντονιστικών δομών, ανταλλαγή πληροφοριών και οικοδόμηση κλίματος εμπιστοσύνης),

- θα αναλαμβάνουν έρευνες για την εξιχνίαση υποθέσεων διαφθοράς ανεξαρτήτως πολιτικών επιπτώσεων,

- θα είναι σε θέση να ερευνούν και να διώκουν το πλήρες φάσμα των εγκληματικών δραστηριοτήτων, περιλαμβανομένων του οργανωμένου εγκλήματος και της τρομοκρατίας, μέσω κρατικής δομής που θα αποτελεί αποτελεσματικό τμήμα της απονομής δικαιοσύνης, σε στενή συνεργασία με τις εισαγγελικές αρχές και δρώντας εντός ενός αναθεωρημένου συστήματος ποινικής δικαιοσύνης,

- θα αναπτύξουν, σε στενή συνεργασία με την Πολυεθνή Δύναμη Σταθεροποίησης (SFOR), την ανταλλαγή ειδικευμένων πληροφοριών σε στήριξη της κρατικής δομής και των άλλων κατάλληλων αρχών,

- θα είναι σε θέση να αντιμετωπίζουν την διατάραξη της δημόσιας τάξης σύμφωνα με σύγχρονα αστυνομικά πρότυπα και χωρίς εθνικές ή πολιτικές προκαταλήψεις,

- θα συνεργάζονται εποικοδομητικά με τις αστυνομικές υπηρεσίες των ομόρων κρατών (κρατών SAP) και των κρατών μελών της ΕΕ.

III. Μεθοδολογία:

5. Σημειωτέον ότι η αποτελεσματικότητα της Αστυνομικής Αποστολής της ΕΕ, η οποία ακολουθεί διαχειριστική προσέγγιση, θα εξαρτηθεί άμεσα από την εμπειρογνωμοσύνη του προσωπικού και την ικανότητά του για διατήρηση της συνέχειας και της θεσμικής μνήμης. Για το σκοπό αυτό, συνιστάται σθεναρώς η επιλογή ειδικευμένου προσωπικού και η απόσπασή του για τουλάχιστον ένα έτος.

6. Για την επίτευξη των προαναφερόμενων στόχων έως τα τέλη του 2005, η Αστυνομική Αποστολή της ΕΕ θα πρέπει:

- να τοποθετήσει τη διεθνή αστυνομία δίπλα στους διοικητές των διαφόρων κοινοτήτων, τα κέντρα δημόσιας ασφάλειας (PSCs) τις περιφέρειες, την περιοχή Brcko, την Κρατική Υπηρεσία Προστασίας των Πληροφοριών (SIPA) και την Κρατική Υπηρεσία Συνόρων (SBS) σε μεσαίες και ανώτερες βαθμίδες της αστυνομίας της Βοσνίας-Ερζεγοβίνης,

- να μπορεί να απομακρύνει από τα καθήκοντά τους μη συμμορφούμενους προς τους κανόνες αξιωματικούς, μέσω σύστασης του αστυνομικού διοικητή της ΕΕ προς τον Ύπατο Εκπρόσωπο,

- να προβαίνει σε συντονισμό με το Γραφείο του Ύπατου Εκπροσώπου για την προώθηση των συνολικών στόχων της Διεθνούς Κοινότητας στον τομέα του κράτους δικαίου καθώς και με άλλους Οργανισμούς της Διεθνούς Κοινότητας εφόσον ενδείκνυται,

- να βρίσκεται σε επαφή με την SFOR για θέματα δημόσιας ασφάλειας συμπεριλαμβανομένης της εξασφάλισης υποστήριξης στην SFOR σε ακραίες περιστάσεις.